Worcester F 80 Distinctiones

189 Peccata sunt vitanda

Peccata sunt vitanda, precipue propter tria. Quia est deformitas Deo et angelis, odibilis iniquitas Deo, amabilis infirmitas mundo nocibilis.

¶ De primo dicitur [Sap. 14:9]: *Odio* est *Deo impius et impietas eius*. Nam Deus nihil eorum odit[[1]](#footnote-1) que fecit sed solummodo peccatum quod ipse non fecit. Adeo quod Deus propter peccatum fere dissipauerat[[2]](#footnote-2) opera sua que fecerat in mundum per *diluuium* Gen. 7[:17]. Alii reges in odium inimicorum suorum depopulant terras eorum, sed non terram propriam. Sed Deus dissipauit terram propriam quia peccatum intrauerat. Scit, enim, Deus quod peccatum est venenum spirituale cito se dilantens et diffundens per totam superficiens. Item, Deus non solum odit peccatum, set quicquid peccatum tangit. Quando periculum est in mari, liquor vasorum effunditur, sed vasa preciosa seruantur. Sed Deus non solum peccatum, sed peccatorum vasa effundit in mare inferni, id est, animas ad ymaginem suam factas suo sanguine redemptas.

¶ Item, propter peccatum Deus promisit vnugenitum suum occidi, Ysai. 53[:8]: *Propter scelus po-*

/fol. 281ra/

*puli mei percussi eum*. Sed nullus reperitur tantum odiens inimicum suum. Quod propter eum vellet semetipsum aut Filium occidere. Item ab inicio fugauit peccatum de celo postmodum personaliter descendit vt fugaret eum de mundo tandem in fine deiciet in infernum, Mich. 7[:19]: *Projiciet in profundum maris omnia peccata* vestra. Item, peccatum applicet angelis. Exemplum in *Vitis patrum*, de angelo qui propter cadauer mortuum non opturauit nares, sed propter fetorem cuiusdam lasciui peccatoris. Vnde Anselmus, tolerabilius fetet canis putridus coram hominibus quam anima peccatrix coram angelis.

¶ Secundo, peccatum est iniquitas diabolo amabilis cuius signum est, quia ipse in nullo alio delecatur, Gen. 14[:21]: *Da mihi animas, cetera tolle tibi*. Exemplum in *Legendum*, Johanne euuangeliste, juuenis a morte suscitatus vidit demones gaudentes de ruina quorumdam quos Johannes conuerterat, Psal. [12:5]: *Qui tribulant me exsultabunt si motus fuero*, id est, a statu meo bono. Sed nota quod peccatum non placet diabolo propter ipsum peccatum, sed propter lucrum quod inde adquirit. Sed mundans latrinam non facit hoc quia diligit fetorem, sed propter lucrum.

¶ Item sicut auis rapax de tota preda plus appetit cor sic ipse cor hominis. Sicut patet de illo qui quesiuit a diabolo quid plus in homine amaret respondit lunam primam, rotam solis, et ferrum mole que tria representant cor.

¶ Secundum, signum affeccionis diaboli ad peccatum est quod in procurando peccatum numquam fatigatur. Nam a principio mundi vsque nunc pene nihil aliud fecit quam procurare peccatum. Hic est quod quando Dominus interogauit eum in libro Job [1:7]: *Vnde venis?* Respondit, *Circuiui terram, et perambulaui eam*. Non vacat diabolo comedere aut dormire ne forte impediatur a procuracione peccati, Job 30[:17]: *Qui me comedunt non dormiunt*.

¶ Tercium signum est quod diabolus in tali occupacione numquam saciatur. Ymmo sicut *leo circuit, querens quem devoret*, [1] Pet. 5[:8]. Semper est famelicus et sitibundus, Job 40[:18]: *Absorbebit fluvium*, id est, seculares qui fluunt cum impetu, *et non mirabitur, habet*, enim, *fiducia quod influat Jordanis in os eius*, id est, viri ecclesiastici. Exemplum in *Vitis patrum*,de capitulo demonium,

/fol. 281rb/

vbi singuli reddebatur rationem de procuracione suo, set ille qui in quadraginta annis precipitauerat vnum monachum, coronatus est et incathedratus iuxta principem demonum.

¶ De tercio, peccatum dicitur infirmitas et potest dici febris terciana propter triplicem concupiscenciam deliciarum, diuiciarum, et honorum de quibus 1 Joan. 2[:16]: *Omne quod in mundo est*, aut *est concupiscentia carnis*, aut *concupiscentia oculorum*, aut *superbia vitæ.*

¶ Item, potest dici quartana propter quadruplicem modum peccandi, scilicet, cordis, oris, operis, consuetudinis. Contra que dicitur quater, Can. 6[:12]: *Revertere, revertere,* Sunamitis*! revertere, revertere*, *ut intueamur te.* Dicitur etiam cotidiana propter peccatum superbie que tam iugiter est. Dicitur etiam podagra uel gutta pedum propter accidiam. Dicitur etiam paralisis manuum propter peccatum inaffectionis et immisericordie. Hydropicis propter peccatum inuidiae. Squinancia propter peccatum gule. Lepra propter peccatum luxurie. Propter hec omnia dicitur de peccatore illud Ysai. 1[:6]: *A planta pedis usque ad verticem*, *non est in eo sanitas*.

¶ Item circa quolibet peccatum nota tipum quem profert dapnum quod infert. Est enim peccatum sicut putredo in pomo que aufert ei decorem, colorem, odorem, vaporem, saporem. Sic peccatum aufert decorem anime, colorem vite, odorem fame, vaporem gratie, saporem glorie, Job 13[:28]: *Quasi putredo consumendus sum*.

¶ Secundum peccatum est sicut vulnus in corpore. Nam recenter uulneratus permittit se tangi et vulnus inuestigari, set post tercium diem non sine magno dolore tangitur. Sic peccatum in sua recencia, facile curatur, scilicet post tercium diem, sed, perpetrationis, consuetudinis, defensionis, vix curatur quia non permittit se tangi post correpcionem, Gen. 34[:25-26]: *Die tertio, quando dolor* vulnerum *gravissimus*, *Simeon et Levi, necaverunt, Hemor et Sichem*, etc. Nam quasi intollerabilis est correpcio peccati post tres dies predictos, Prou. 18[:3]: *Impius, cum in profundum peccatorum venerit, contemnit*. Nam secundum Amos[[3]](#footnote-3) [5:10]: *Odio habuerunt corripientem in porta*. Dicunt enim illud Ysai 30[:10]: *Loquimini nobis placentia*.

¶ Item, peccatum est sicut falsitas in panno cuius medium aut finem mercator non ostendit sed solummodo principium. Sic diabolus mercator pessimus ostendit peccatori solum caput, id est, delectacionem culpe, non medium, id est, re-

/fol. 281va/

morsum consciencie, non finem, id est, penam iehenne, Ysai. 24[:2]: *Erit, sicut emens, sic qui vendit*, id est, deceptus tam diabolus quam peccator.

¶ Item, peccatum est sicut ludus corrigie vbi corrigiator permittit colludentes lucrari, sed finaliter recuperat totam et omnem substantiam ludencium. Sic diabolus permittit peccatorem prosperari in principio sed in fine aufert totam substantiam et gloriam. Ideo dixit Sara, Tob. 3[:17]: *Numquam cum ludentibus me miscui*, id est, demonibus.

¶ Item peccatum est sicut vinculum quo ducitur porcus ad macellum, bos ad victimam, et quo ligatur falco ad perticam. Symea ad truncum. Carnifex non stringit nimis in principio pedem porci ne forte clamet. Sic nec diabolus stringit nimis peccatorem in principio per temporalem aduersitatem ne forte clamet per confessionem aut orationem, Prou. 7[:22]: Ignorat *quod ad vincula stultus trahatur.* Item, bos, simea, falco non senciunt se ligatos, nisi cum volunt anfugere. Sic ne peccator sentit vinculum peccati dum perpetrat illud, sed post.

1. odit ] Lambeth *om.* F 80. [↑](#footnote-ref-1)
2. dissipauerat ] *add*. Nam F 80. [↑](#footnote-ref-2)
3. Amos ] *corr*. Ysai. F 80, Lambeth. [↑](#footnote-ref-3)